Nhar il-Ħamis, 9 ta' Marzu se nkunu qed niċċelebraw ir-raba' sena anniversarju mir-rebħa elettorali tal-Partit Laburista. Għal Prim Ministru, ministri, deputati, kandidati u attivisti, din se tkun ġurnata oħra normali ta' iktar xogħol għall-familji u għall-pajjiż. Iżda tajjeb li hekk kif ninsabu sena bogħod minn elezzjoni ġenerali l-Maltin jieqfu jirriflettu dwar dak li ksibna. Filwaqt li l-politiċi ta' fama jtennu li politiku tajjeb għandu jgħid darba x'għamel iżda ma jiqafx jirrepeti x'beħsiebu jagħmel fiż-żmien li ġej, ilkoll naqblu li dan il-Gvern ma tkellimx u ma ftaħarx biżżejjed b'dak li għamel f'dawn l-erba' snin. Fid-9 ta' Marzu 2013, il-Partit Laburista għamel l-ikbar rebħa elettorali fl-istorja tal-pajjiż. Dak li ġara dakinhar u dak li wettaqna sal-lum għandhom sinifikat kbir. Huwa dwar dan li se nikteb fl-artiklu tiegħi illum. Ir-riżultat miksub kien wieħed ta' moviment u mhux ta' partit. Ebda partit ma jġib maġġoranza kbira ta' siġġijiet. L-istorja għallmitna li meta gvern ikollu maġġoranza relattivament żgħira, dak l-istess gvern ibati ħafna biex imexxi u qajla jasal sal-aħħar tal-mandat elettorali tiegħu. Ħarsu lejn il-Gvern ta' Sant u ta' Gonzi. Qed ngħid hekk għax kienet din il-maġġoranza kbira li għenet biex Gvern Laburista jintroduċi riformi u miżuri kbar li wasslu lill-Malta fil-quċċata. Biex Gvern Laburista jikseb mandat elettorali ġdid u b'saħħtu, hemm bżonn li dawk il-ħitan li waqqajna bejn l-2008 u l-2013 ma nerġgħux nibnuhom. Għandna nikkontestaw elezzjoni ġenerali oħra bħala moviment u imbagħad immexxu bħala moviment. Sa erba' snin wara, l-Oppożizzjoni Nazzjonalista ma rrikonoxxietx ir-riżultat. Agħar minn hekk ma għarfitx is-sinjali taż-żminijiet u l-messaġġ li bagħat il-poplu lill-politiċi Maltin. Klikka żgħira li ħakmet il-magna tal-PN tassew temmen li għandha dritt divin tkun hi li tmexxi l-pajjiż. Il-verità hi li l-Partit Nazzjonalista għadu fl-istess pożizzjoni, jekk mhux żewġ passi lura, milli kien fl-2013. Huwa partit bla viżjoni, bla programm u li jinsab frammentat f'ħafna interessi personali u ideoloġiċi fid-dawl ta' nuqqas ta' tmexxija serja li tista' tixpruna partit interessat li xi darba joffri s-soluzzjonijiet. Ir-risposta tal-moviment tagħna għandha tkun ċara ħafna. Iktar xogħol u nżommu t-temperatura baxxa mingħajr ma nidħlu f'election mode sena qabel. Li jwassalni biex nikteb dwar ir-riżultati li ksibna mill-2013 'l hawn. Nista' nelenka pataflun miżuri u nidfinhom f'ħafna statistika u numri li ċċertifikaw il-Kummissjoni Ewropea u l-aġenziji ta' kreditu. M'iniex se nagħmel hekk. Minflok se nitkellem dwar dak li xpruna dan il-Gvern progressiv u l-ingredjenti għas-suċċess tiegħu. Il-Gvern ta' Joseph Muscat żamm kelmtu u wettaq bosta mill-miżuri mħabbra fil-manifest elettorali. Gvern li kif jgħidu bl-Ingliż walked his talk. Għamilna qabżiet kbar fid-drittijiet ċivili u minn pajjiż ultra konservattiv li fih kont tista' biss toħlom li jkollok drittijiet ċivili bażiċi, illum wara erba' snin għandna l-pajjiżi progressivi, inkluż dawk Skandinavi, li sa mis-sebgħinijiet kienu dejjem fost l-aqwa, illum iħarsu lejna bħala eżempju. Min-naħa l-oħra nistgħu ngħidu li ħarisna u saħħaħna l-miżuri soċjali fil-pajjiż biex ħadd ma jaqa' lura b'filosofija kemxejn konservattiva fejn tidħol it-tmexxija fiskali u dik ekonomika iżda mingħajr miżuri ta' awsterità li donnhom saru r-regola fl-Ewropa. Xi jfisser? Ifisser li minflok għamilna bħal bosta pajjiżi oħra u pruvajna nkabbru l-ekonomija tagħna permezz ta' iktar infiq tal-Gvern, li allura jwassal għal defiċit u dejn kbir iżda bit-tama li tidħol kunfidenza pożittiva fil-pajjiż, il-pjattaforma tas-suċċess ekonomiku tagħna huwa l-konsum qawwi tal-familji Maltin, rekord ta' nies jaħdmu u l-investiment ta' kumpaniji Maltin u investiment barrani dirett f'Malta. Dan għen lill-Gvern biex min-naħa l-oħra jaħdem biex l-ispiża tiegħu issir b'għaqal u jqarreb lejn bilanċ fiskali. Hawn ukoll sirna l-eżempju għal pajjiżi oħra taż-żona Ewro. Wettaqna ħafna iżda fadlilna ħafna xi nwettqu. Fit-tnax-il xahar li ġejjin se naħdmu qatigħ biex inkunu implimentajna l-programm elettorali kollu u b'hekk inżommu ma' dak imwiegħed. Minn hemm imbagħad irridu nżommu l-klima pożittiva li kkaratterizzatna f'dawn l-erba' snin u mmorru quddiem il-poplu għal mandat iehor. Tassew li dan il-Gvern, dan il-Prim Ministru, jixraqlu ħames snin oħra ta' ħidma fit-tmun. Pajjiżna jeħtieġ leġiżlatura oħra progressiva.